
AVIZ

asupra proiectului de Lege privind aprobarea Ordonanței de urgență a Guvernului nr. 14/2022 pentru modificarea Legii nr. 146/2021 privind monitorizarea electronică în cadrul unor proceduri judiciare și execuționale penale 
      
     În conformitate cu prevederile art. 95 și 117 alin.(3)  din Regulamentul Camerei Deputaților, republicat, cu modificările și completările ulterioare, Comisia pentru buget, finanțe și bănci a fost sesizată, spre dezbatere și avizare, cu Proiectul de Lege privind  aprobarea Ordonanței de urgență a Guvernului nr. 14/2022 pentru modificarea Legii nr. 146/2021 privind monitorizarea electronică în cadrul unor proceduri judiciare și execuționale penale. 
Conform prevederilor art. 75 din Constituția României, republicată, și ale art.92 alin. (9) din Regulamentul Camerei Deputaților, republicat, cu modificările și completările ulterioare, Camera Deputaților este  Cameră decizională.

Prezentul proiect de lege vizează modificarea Legii nr.146/2021, în sensul prorogării termenului privind operaționalizarea Sistemului informatic de monitorizare electronică (SIME), precum și a datei de la care urmează a se aplica monitorizarea electronică în sistem pilot, până la data de 1 octombrie 2022, față de data de 1 martie 2022, prevăzută de actul normativ de bază.
Comisia a dezbătut proiectul de lege menționat mai sus, în ședința cu prezență fizică și online din data de 27 aprilie 2022.
Membrii Comisiei au examinat proiectul de lege supus avizării, expunerea de motive și avizele Consiliului Legislativ și Consiliului Economic și Social.
La dezbaterea proiectului de Lege au participat, în calitate de invitați  dl. Cristian Păunaș, Director Adjunct, Direcția Comunicații și Tehnologia Informației și dl. Florinel Chirilă, ofițer specialist în cadrul Centrului Operațional, ambii din cadrul Inspectoratului General al Poliției Române.  
În urma dezbaterilor, deputații prezenți la lucrări au hotărât, cu majoritate de voturi, întocmirea unui aviz favorabil.
În raport cu obiectul și conținutul său, proiectul de Lege face parte din categoria legilor ordinare.

